Skatteministeriet

|  |
| --- |
| Nicolai Eigtveds Gade 28  1402 København K  [juraogsamfundsoekonomi@skm.dk](mailto:juraogsamfundsoekonomi@skm.dk) |

26. maj 2014

**Ny feltlåsningsbekendtgørelse**

H.C. Andersens Boulevard 45

1553 København V

Telefon 33 43 70 00

mail@danskeadvokater.dk

www.danskeadvokater.dk

Dok.nr. D-2014-016162

Skatteministeriet har den 5. maj 2014 sendt udkast til ny feltlåsningsbekendtgørelse i høring med høringsfrist den 4. juni 2014.

Udkastet har været behandlet i Danmarks Skatteadvokaters bestyrelse, der fungerer som Danske Advokaters skattefagudvalg.

Danske Advokater har følgende bemærkninger til udkastet:

Efter Danske Advokaters opfattelse er det som udgangspunkt udmærket at låse felter fast, når det medvirker til at mindske fejl og opnå større efterrettelighed. Det kan være relevant for lønmodtagere, honorarmodtagere m.v., men giver problemer, når feltlåsning sker over for selvstændige erhvervsdrivende, idet indtægter og udgifter generelt kan være medregnet i over-/underskud af selvstændig virksomhed, og når disse samtidig fremgår af fortrykte felter, der ikke kan rettes, vil den selvstændige ikke umiddelbart få en korrekt årsopgørelse.

Danske Advokater har da også tidligere i sit høringssvar af 8. august 2012 til lovforslag nr. L 199 af 14. august 2012 – forslag til lov om ændring af ligningsloven, kursgevinstloven, skattekontrolloven og kildeskatteloven (beskatning af aktionærlån, feltlåsning for selvstændigt erhvervsdrivende, bedre forskudsproces m.v.) gjort opmærksom på, at beløb, som Domstolsstyrelsen udbetaler til beskikkede advokater, ikke bør indberettes til SKAT, da sådanne indberetninger ikke ses at kunne skabe større efterrettelighed.

Danske Advokater kan oplyse, at der for 2013 har været problemer med indberetning af overskud af virksomhed for en lang række døgnplejefamilier.

Ved indkomstopgørelsen for 2013 har de pågældende anvendt en regnskabsmæssig metode til at opgøre den skattepligtige indkomst, men døgnplejevederlaget var indberettet som A-indkomst og fastlåst. Ved indberetning af selvangivelserne for 2013 var det således ikke muligt at nulstille denne A-indkomst. De pågældende skatteydere og deres rådgivere måtte derfor kontakte SKAT, der manuelt åbnede feltet, så der kunne selvangives korrekt.

Samme problemstilling vil kunne gentage sig for de felter, der nu tilføjes (§ 3 stk. 1 nr. 15 – 19).

Det er oplyst i bemærkningerne til bekendtgørelsen, at for de selvstændige erhvervsdrivende vil brugen af CVR-nr./cpr.-nr. være styrende for, om beløbet henføres til virksomhedsdelen eller privatøkonomien, men p.t. er langt de fleste lån optaget i privatøkonomien med et cpr.-nr., selvom lånet vedrører en virksomhed.

Mindre erhvervsvirksomheder, f.eks. virksomheder, hvor der udlejes forældrelejligheder, og solcellevirksomheder, har ikke CVR-nr.

Det er endvidere nævnt i høringsnotatet til bekendtgørelsen, at skatteyderen i TastSelv vil kunne afgive en kommentar om, at beløbet vedrørende f.eks. renteudgifter skal have en anden fordeling mellem erhvervs- og privatøkonomien.

I den forbindelse er det vigtigt at præcisere, om de selvstændige erhvervsdrivende selv har mulighed for at ændre fordelingen, eller om man skal rette henvendelse til SKAT for at få ændret fordelingen.

Er det sidste tilfældet, vil det besværliggøre indberetning af virksomhedsresultatet for de selvstændige erhvervsdrivende, og det vil kræve, at den selvstændige erhvervsdrivende retter henvendelse til SKAT for at få ”åbnet” feltet, hvorefter de så, når feltet er låst op, skal indberette de korrekte tal.”

Med venlig hilsen

Helle Hübertz Krogsøe Christian Bachmann

vicedirektør formand for Danmarks Skatteadvokater

[hhk@danskeadvokater.dk](mailto:hhk@danskeadvokater.dk) [chb@delacour.dk](mailto:chb@delacour.dk)